Յայտնենք, որ «Արարատ»-ի Կենտրոնական վարչութիւնից հրաւէր ստացած լինելով, բացման հանդիսութեան ներկայ գտնւելու, Սրբազան Հայրը իր պատգամը յղել էր արդէն, որտեղ յատկապէս անդրադարձ էր կատարել Հայոց Ցեղասպանութեան 100-րդ տարելիցի տարւայ ձօնւած սոյն 47-րդ Համահայկական խաղերին: Սրբազան Հայրը իր պատգամում գրել էր. «Այս տարի յատկապէս, սոյն մարզախաղերի կայացումը, նւիրւած Հայոց Ցեղասպանութեան 100-րդ տարելիցին, մասնաւոր իմաստ ու նշանակութիւն է ստանում: Եթէ անողոք ցեղասպանին թունալից եաթաղանը անխնայ չհարւածէր, վստահաբար այսօր աշխարհում աւելի պիտի լինէր աշխարհահռչակ հայ մարզիկների քանակը: Սակայն, ազգովի հարւածւեցինք, բայց՝ չյուսալքւեցինք ու դարձեալ դուրս եկանք մոխիրների տակից: Փաստը, մեր այսօրն է, ու վաղւայ փայլուն ապագան: Մեր մարզիկների աննահանջ երթը, ու մարտական ոգով պայքարը այս մարզախաղերի ընթացքում գօտեպնդելու են մեզ բոլորիս, երբ նրանց մօտ տեսնենք մեր ազգային երազներին ու ձգտումներին անյապաղ հասնելու խորը ցանկութիւնը»: